钦定古今图书集成/方舆汇编/职方典/第1454卷 > 《云南边防》
## 钦定古今图书集成/方舆汇编/职方典/第1454卷 > 《云南边防》

云南民夷杂居。国初，内置府，外设宣慰等司为藩蔽。
正统间，麓川用兵。嘉靖中，元江、武定乱，皆久而后定。
近年，缅甸内侵，永昌、腾冲尤称要害云。

一城堡。隆庆元年、题准增修嵩明、晋宁、安宁、三州城。
五年、修葺澂江、广西二府土城

一兵马。原额汉土官军六万三千九百二十三员名。
见在六万二千五百九十三员名

一防守。嘉靖十六年题准，省城并附近卫所操军，拣
选精壮者二千名，分为二路。每路一千名，令总兵委
官训练，于原拨地方往来巡逻。如遇寇贼矿徒窃发，
即时扑灭。若征剿叛逆，照依边功陞赏，口粮马草，照
常给发。器械每年量给官钱，修整，守巡兵备，时加阅
视。四十四年题准武定府建守御千户所，将云南右、
后二卫后千户所马步官军各拨二百名，右卫中左
所土军拨一百名，并募新军三百名。选指挥千百户
管领，前去防御。隆庆元年议准将省城六卫军士馀
丁，每卫拣选三五百名，别卫所每三名选一名，就抵
食粮之数。行令兵备道督同守备官选官训练，遇警
调拨，不许多调土兵。仍听巡按御史出巡校阅，年终
分别举劾。三年题准“将和曲州并和曲驿改附府城
之内，其旧州治存留在彼，改为巡捕馆，另佥民壮跟
随本州吏目在彼驻扎，盘诘盗贼。